**Maudheimekspedisjonen** (også omtalt som **Norsk-britisk-svenske antarktisekspedisjon**, forkortet *NBSX* eller *NBSAE*) var navnet på en norsk-britisk-svensk ekspedisjon til Antarktis under ledelse av John Schelderup Giæver i perioden 1949-1952. Ekspedisjonen ble bekostet og organisert av en komité av britiske, svenske og norske eksperter, med professor Harald Ulrik Sverdrup som formann og var den første virkelige internasjonale vitenskapelige ekspedisjon til Antarktis. Store deler av det vestlige Dronning Maud Land ble kartlagt og ekspedisjonen ble en modell for senere ekspedisjoner til Antarktis.

Navnet på ekspedisjonen kommer fra overvintringsstasjonen Maudheim (71°03'S, 10°55'V) som ble opprettet i forbindelse med ekspedisjonen. Flere depoter og hytter for overnatting og oppbevaring av utstyr ble reist. Fra disse basene ble det gjort utallige turer, den lengste varte i åtti dager. Tre av ekspedisjonsmedlemmene omkom 24. februar 1951 da de på en testtur med en overhalt weasel ble overrasket av tåke. Kjøretøyet havnet i vannet da de for sent oppdaget at over hundre meter av isbremen hadde kalvet. Kun fotografen Stig Hallgren overlevde ulykken, da han etter 13 timer drivende på et isflak ble reddet av sine kolleger.

Alle ekspedisjonsmedlemmene mottok Maudheimmedaljen.

Ekspedisjonsmedlemmene
----------------------

| Navn | Funksjon | Nasjonalitet | Merknader |
| --- | --- | --- | --- |
| John Giæver | Ekspedisjonsleder fra Norsk Polarinstitutt | Norges flagg Norge |  |
| Valter Schytt | Glasiolog og nestkommanderende | Sveriges flagg Sverige |  |
| Gordon de Quetteville Robin | Fysiker | Australias flagg Australia |  |
| Nils Jørgen Schumacher | Meteorolog | Norges flagg Norge |  |
| Ernest Frederick Roots | Geolog | Canadas flagg Canada |  |
| Ove Wilson | Lege | Sveriges flagg Sverige |  |
| Gösta H. Liljequist | Meteorolog | Sveriges flagg Sverige |  |
| Nils Roer | Topograf | Norges flagg Norge |  |
| Alan Reece | Geologisk assistent | Storbritannias flagg Storbritannia |  |
| Charles Swithinbank | Glasiologisk assistent | Storbritannias flagg Storbritannia |  |
| Egil Rogstad | Radiosjef | Norges flagg Norge |  |
| Bertil Ekström | Mekaniker | Sveriges flagg Sverige | Omkom 24. februar 1951 |
| Peter Melleby | Mekaniker og hundekjører | Norges flagg Norge |  |
| Leslie Quar | Radiomann | Storbritannias flagg Storbritannia | Omkom 24. februar 1951 |
| John Snarby | Stuert | Norges flagg Norge | Avreiste januar 1951 |
| John Jelbart | Fysiker | Australias flagg Australia | Ankom januar 1951. Omkom 24. februar 1951 |
| Stig Hallgren | Fotograf | Sveriges flagg Sverige | Ankom januar 1951 |
| Bjarne Lorentzen | Stuert | Norges flagg Norge | Ankom januar 1951 |

Se også
-------

* Liste over antarktisekspedisjoner
* Quarisen
* Jelbartisen
* Ekströmisen

Referanser
----------

1. ↑  Maudheim-ekspedisjonen (NBSX) Norsk polarhistorie
2. ↑  Giæver: *Maudheim. To år i Antarktis*

Litteratur
----------

* John Giæver (1952). *Maudheim. To år i Antarktis*. Oslo: Gyldendal.

Eksterne lenker
---------------

* Kart over Maudheim[*død lenke*]

Portal: Antarktis

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND
 |